קנית מזרחית

קָנִית מִזְרָחִית (שם מדעי: Acrocephalus orientalis) היא מין של ציפור שיר מהסוג קנית, שהוצב בעבר תחת משפחת הסבכיים אך כיום משויך למשפחה נפרדת, קניתיים. היא נודדת, מקייצת ומקננת בחלקיה הצפוניים של מזרח אסיה וחורפת בחלקיה הדרומיים ובאיים האינדונזים. בישראל היא מזדמנת נדירה ביותר, עם שתי תצפיות באביב: האחת בסוף פברואר 1988 והשניה בתחילת מאי 1990. בעבר היא נחשבה לתת-מין של הקנית האירופית (A. arundinaceus) מהמערב הפלארקטי, אך כיום היא מוכרת לרוב כמין נפרד. שם הסוג Acrocephalus מיוונית עתיקה, akros, "הגבוה ביותר", ו-kephale, "ראש". ייתכן שנאומן ונאומן (אב ובן, אורניתולוגים גרמניים שהגדירו את הסוג קנית) חשבו ש-akros פירושו "חד, שפיצי". שם המין הספציפי orientalis מלטינית, ומשמעותו "מזרחי". זהו מין מונוטיפי, כלומר לא תוארו תת-מינים שונים. זוהי קנית גדולה יחסית, אורכה 18–20 ס"מ ומוטת כנפיה 23–26 ס"מ. היא בעלת גב חום עם שת חיוור יותר וקצוות לבנבנים לנוצות הזנב. החלקים התחתונים לבנבנים, שחומים יותר בצדדים והתת-זנב. יש לה פספוס כהה עדין וצר על הגרון והחזה. יש לה פס-עין כהה המנוגד לפסה-גבה הבהיר. המקור ארוך וכבד למדי בצבע חום מלמעלה וורוד מלמטה כשמבפנים תבעו כתום בוהק. הרגליים אפורות. היא דומה לקנית האירופית, אך היא מעט קטנה יותר, דקה יותר ובעלת כנפיים קצרות יותר. זנבה קצר יותר ובעל קצה רבוע יותר מזה של הקנית האפריקנית (A. stentoreus), ויש לה חישוף-אברות ארוך יותר ומקור קצר ועבה יותר. קצהו החיוור של הזנב ייחודי לה ומפריד בינה לבין שני המינים האחרים. השירה מסגירה אותה באזורי הקינון, היא מורכבת מרפרטואר של מקטעים פטפטניים ותווים גרוניים ומקרקרים. היא מבוצעת מעמדה בולטת, כמו חלקו העליון של קנה או שיח. בשטחי החריפה היא יותר קשה לאיתור, אך ניתן לשמוע את קריאותיה הנשמעות כ-"צ'אק" רועש וקשה ממעמקי הסבך. תפוצת הקיץ שלה מכסה את דרום סיביר, מונגוליה, צפון, מרכז ומזרח סין, קוריאה ויפן. היא חורפת בצפון-מזרח הודו וברחבי דרום-מזרח אסיה עד לפיליפינים ואינדונזיה, ומדי פעם מגיע גם לגינאה החדשה ואוסטרליה. היא הזדמנה פעמים בודדות לישראל ולכווית. היא מקננת בעיקר בחישות קנים וניתן למוצאה גם בביצות, שדות אורז, שטחי עשב ושיחים שם היא תרה אחר מזונה, המורכב מחרקים וחסרי חוליות אחרים. לקנית המזרחית יש טריטוריות קינון קטנות והן יכולות להיות בצפיפות גבוהה. הקן ממוקם בגובה 1–1.5 מטר מעל הקרקע בין גבעולי קנים. התטולה מכילה שתיים עד שש ביצים והדגירה עליהן נמשכת 12 עד 14 ימים. הגוזלים פורחים בגיל 10 עד 15 ימים. הטורפים העיקריים בקן כוללים את החמוס הסיבירי, חתולים ונחשים מהסוג כרכן. למין זה טווח תפוצה נרחב ואוכלוסייה גדולה, על אף שהיא לא הוערכה במדויק. על-אף שמגמות האוכלוסייה העולמיות מראות סימני ירידה (כנראה כתוצאה מהריסת בתי הגידול), עדיין המין אינו מוגדר כמתקרב לסף פגיעות, ומסווג ברמת סיכון "ללא חשש" על-ידי האיגוד הבינלאומי לשימור הטבע ומשאבי הטבע (IUCN). מראה את חישוף האברות הארוך. כולכתה, מערב בנגל, הודו הקצוות הבהירים בנוצות הזנב מהווים סימן זיהוי חשוב. סונג פי נונג, מחוז קאנג קראצ'אן, פטצ'בורי, תאילנד בשירה, ניתן להבחין בפספוס העדין על החזה. יפן בשירה. קנדבה, פמפנגה, הפיליפינים פרט בשירה, פנים המקור כתום בוהק. ספסק-דלני, פרימוריה, רוסיה ביצה, איור משנת 1889 מדיה וקבצים בנושא קנית מזרחית בוויקישיתוף קנית מזרחית, באתר ITIS (באנגלית) קנית מזרחית, באתר NCBI (באנגלית) קנית מזרחית, באתר Animal Diversity Web (באנגלית) קנית מזרחית, באתר GBIF (באנגלית) תצפיות, קטעי וידאו, תמונות וקולות של קנית מזרחית, באתר eBird הקלטות אודיו של קנית מזרחית, באתר xeno-canto המונח "חישוף-אברות" מתייחס למידה בה אברות התעופה עוברות את קו הנוצות השלישוניות כשהכנף אסופה קנית מזרחית באתר הרשימה האדומה של IUCN קנית מזרחית, Acrocephalus orientalis, באתר מרכז הצפרות הישראלי (באנגלית) Oriental Reed-Warbler, Acrocephalus orientalis (Temminck, CJ; Schlegel, H 1847), avibase.bsc-eoc.org James A. Jobling, The Helm dictionary of scientific bird names [electronic resource : from aalge to zusii], London: Christopher Helm, 2010, ISBN 978-1-4081-3326-2 Oriental Reed Warbler, Acrocephalus orientalis, (Temminck & Schlegel, 1847), Birds of the World, The Cornell Lab of Ornithology Oriental Reed Warbler, Acrocephalus orientalis, ebird.org Oriental Reed-warbler (Acrocephalus orientalis) - BirdLife species factsheet, datazone.birdlife.org